Papersnake/gushiwen huggingface dataset:
龊龊游宦子示仲弟
高心夔（清代）

龊龊游宦子，舟流宁当舣。
徒大貌不肖，乃复患乡鄙。
四年恼吴侬，七年梦楚水。
请急归小休，推枕夕三起。
砢峨岛夷舶，招我京江尾。
江逆海上潮，御气陵远迩。
朝拂蒋山青，午弄九华紫。
天门距东西，彭孤来角犄。

曛黄石钟色，了了城隅俟。咄嗟过我闾，税我湓口市。

乘涨更尽日，望望明伦里。衢人虽云集，与故不相似。

家儿候翁伯，愕贻罗阶戺。仲也一握笑，各各迎送喜。

语仲毋强喜，骨悲酸在髓。阿谁奉觐省，左右何依倚。

咳提此帏闼，洽醉彼筵几。惕息希声闻，哀哉忍竱视。

狼狈孤露儿，弟乙兄四癸。废教怀宴安，季也言疢美。

祸福同域居，人人瞰高氏。可奈面夸谩，品秩羔雁雉。

仲秋蠲初吉，寝成饬五祀。六亲旅庭来，献祝再拜跪。

馈馔中丰俭，山肤间水臎。主人迫无酬，热炰罄牢豕。

纷纭谢粗定，维日月之朏。远郊展墤坛，泛扫数常弛。

曾王宅殊壤，水曲同瀰瀰。薪木岁摧伤，蒙茏曳弱藟。

呼号横山路，罪谪身在是。表阙虚篆铭，班卫问羊兕。

椎牛校礿祭，亏养其与几。礼经所亟诛，蒲伏首挝箠。

誓辞久远心，触处守艰否。裁能腹粳稻，手不萦寸耒。

内度攘诟生，盍胡槁项死。死生一懵然，黄垆痛焉已。

两凤侧南翔，鹅公郁中峙。来时山威夷，去见山峛崺。

山下拜村祠，荒忽象无似。昭穆漫离次，食案驰蛜蜲。

拱鼠衷墙屋，旁踞非族鬼。上醊纵百壶，灵其享贰簋。

寓木瘣本枝，而敢渎天纪。颁白前相劳，诺诺重唯唯。

纾我暍行苦，烹荈连黏酏。愿且餔斯堂，进退喧㰤哆。

观者骑邻树，履错当户趾。矶䴵竞召尝，星舂急霜毇。

缩朒念施报，丝铢赋筐篚。疏戚谊有偏，述诰私亹亹。

元风归田野，亲侧贤远仕。倾颜仰嬉怒，我则附膻蚁。

明发趋县门，匆忙戒行李。公期割爱恋，未别潜沾洒。

仲能旷我心，要我观彭蠡。江汉东朝宗，石钟正西企。

石钟好灵杰，匡岳临叆叆。表里双洪川，波霞会明绮。

淮扬下广潟，盥饮无净泚。弗味石底泉，恶知河中泲。

匡樵度江岸，饷我黄精饵。谓可仙登天，勿妄忧发齿。

我忧世非身，我说子惊诡。少需发刈平，还山友兰茝。
陈武帝
王十朋（宋代）

一旦权臣外召君，已知天帝欲兴陈。江淮若道无神物，谁报齐兵至寿春。
送从弟濛赴饶州
张籍（唐代）

京城南去鄱阳远，风月悠悠别思劳。三领郡符新寄重，

再登科思旧名高。去程江上多看堠，迎吏船中亦带刀。

到日更行清静化，春田应不见蓬蒿。
金人捧露盘（送范东叔给事帅维扬）
高似孙（宋代）

下明光，违宣曲，上扬州。玉帐暖、十万貔貅。梅花照雪，月随歌吹十江头。牙樯锦缆，听雁声、夜宿瓜州。

南山客，东山妓，蒲萄酒，鹔鹴裘。占何逊、杜牧风流。琼花红叶，做珠帘、十里遨头。竹西歌吹，理新曲、人在春楼。
咏史上·武帝
陈普（宋代）

狄山不能居一障，公孙请专事朔方。
尊荣卫霍家山岳，冷淡申辕头雪霜。
【双调】沉醉东风_金机响空闻
兰楚芳（元代）

金机响空闻玉梭，粉墙高似隔银河。闲绣床，纱窗下过，佯咳嗽喷绒香唾。
频唤梅香为甚么？则要他认的那声音儿是我。
和吴行甫雨雹韵 其二
许衡（元代）

青山偃蹇与世疏，只将秀色供吾徒。知君如我有山癖，深探远讨吾不如。

金灯峰上诗千首，挂镜台前一杯酒。人间万事尽浮云，故人曾为相思否？

云边鸾凤玉鞭鸣，跛鳖蹒跚叠茧生。天末碧云凝远思，夕阳无语下西城。
减字木兰花·无人请我
朱敦儒（宋代）

无人请我。我自铺氈松下坐。酌酒裁诗。调弄梅花作侍儿。

心欢易醉。明月飞来花下睡。醉舞谁知。花满妙巾月满杯。
感遇
王翱（明代）

忆昔趋朝著紫衣，宫花汗漫柳依稀。寻思浦口珠何在，转觉蕉中鹿已非。

沈约空成移带瘦，陈平自得食糠肥。世间荣落真常事，只在吾侪早见机。
偈颂一一二首 其五十七
释清远（宋代）

岂可唤钟作瓮，终不指鹿为马。善人难犯，水银无假。

冷地忽然觑破，管取一时放下。
题危中书所藏和靖墨迹 其二
林弼（明代）

湖上题诗衲袂分，梅花千树雪纷纷。明朝飞锡知何处，雁荡山中一片云。
作坊魏使知隰州
杨亿（宋代）

几年供奉宣徽殿，一旦腰悬刺史鱼。
戚里园林甲京洛，将坛家世阅诗书。
离筵惜别空银榼，官舍思归梦玉除。
四十专城谁不羡，骖驔千骑拥干旟。
皇后阁端午帖子
夏竦（宋代）

千门袭吉萦朱索，九禁开晨闢紫闱。
宫漏正长天眷重，永宣芳训率三妃。
次韵卢赞元蒙田寺桥亭夜月
王庭圭（宋代）

青版桥边秋月明，江风不动縠纹平。沙头野鹤摩天起，飞入紫霄云外鸣。
後寓叹
陆游（宋代）

貂蝉未必出兜鍪，要是苍鹰忆下韝。
彭泽往归端为酒，轻车已下岂须侯？千年精卫心平海，三日於菟气食牛。
会与高人期物外，摩挲铜狄濡城秋。
秋怀三十六首
邵雍（宋代）

良月满高楼，高楼仍中秋。
午夜冷露下，千里寒光流。
何人将此鉴，拂拭新磨休。
照破万古心，白尽万古头。
题东山高卧图
刘鹗（清代）

君不见今将官，徒知学公携妓游东山。一朝传闻贼至关，匹马远窜不复还。

又不见桓司马、秦苻坚，叛逆之气凌云烟。惟公胸中兵甲全，成功谈笑神怡然。

嗟哉！方今群盗等蝼蚁，之子见公应愧死。
赠片云片云者司马公所命王姬名也
胡应麟（明代）

窈窕尊前态，娉婷画里颜。客疑游洛水，神似降巫山。

夜月辉眉黛，朝霞动髻鬟。不应撩宋玉，名字落人间。
木犀初发呈张功父又和六首
杨万里（宋代）

约斋诗客坐诗林，泒入江西彻底深。
缝雾裁云梭织锦，明堂清庙玉撞金。
已呼毛颖哦齑臼，更约姮娥聘槁砧。
细咏新来木犀句，一灯明灭夜沉沉。
题临川李子经文藁
杨万里（宋代）

圣经贤传紧关津，骚客诗家妙斧斤。总被先生漏消息，不令后辈隔知闻。

都城一日纸增价，天下几人贫似君。不要绨袍却归去，平生笑杀送穷文。
次韵东冈十咏 其八
王鏊（明代）

剩得幽居趣，悬车却悔迟。款山低作槛，畎水曲通池。

步月相携处，观云独坐时。悠然沂上乐，点后少人知。
西江月·扑扑云垂四野
佚名（宋代）

扑扑云垂四野。冥冥雁下平芜。萧萧风叶乱黄芦。寒入一滩鸥鹭。准拟云窗水榭。装成玉树冰壶。卷帘独坐拈髭须。待看六花飞舞。
田家
司空曙（唐代）

田家喜雨足，邻老相招携。泉溢沟塍坏，麦高桑柘低。

呼儿催放犊，宿客待烹鸡。搔首蓬门下，如将轩冕齐。
叹鹤病
白居易（唐代）

右翅低垂左胫伤，可怜风貌甚昂藏。

亦知白日青天好，未要高飞且养疮。
闲居十首
陈造（宋代）

桃李争先不待催，梅花转首已青苔。
即今蜀种胭脂树，压倒群芳尚懶开。
真州梅
周端臣（宋代）

欹倒几株梅，黏枝半是苔。
相傅前代种，曾历太平来。
山冷雪犹在，春深花始开。
乱离无酒卖，嚼蕊当衔杯。
本觉长老祖宏为老兄弟写真求赞次七兄韵
周必大（宋代）

幅巾短褐雁行秋，不照青铜不倚楼。
今耄昔童无异性，世间寒暑任迁流。
和孙逸道供奉除夜作
廖刚（宋代）

流光如转毂，诘旦又新年。律换铜壶漏，春回斗柄天。

守灯须彻曙，分酒莫论钱。雪分琼瑶化，花看锦绣鲜。

暗惊双鬓改，傍羡九官迁。俗礼还慵讲，从朝好昼眠。
赏菊四首
杨万里（宋代）

物性从来各一家，谁贪寒瘦厌妍华。
菊花自择风霜国，不是春光外菊花。
次韵晁元忠西归十首
黄庭坚（宋代）

开田望食麦，春陇无秀色。
深耕不偿勤，牛耳徒湿湿。
丰凶谁主张，坐令愁煎迫。
河清会有时，得酒洒胸臆。
和育王十二题·供奉泉
李覯（宋代）

璘师凿此泉，晨夕奉亲老。
因知达者心，岂尝离孝道。
登丰乐楼
王安中（宋代）

日边高拥瑞云深，万井喧阗正下临。金碧楼台虽禁籞，烟霞岩洞却山林。

巍然而适构千龄运，仰止常倾四海心。此地去天真尺五，九霄歧路不容寻。
次韵常之用前人韵赋梅花十绝 其十
许及之（宋代）

桃纵夭夭杏纵繁，衰翁其奈眼尤寒。自知不是寻芳伴，且把寒枝子细看。
题杭州天竺寺
张祜（唐代）

西南山最胜，一界是诸天。上路穿岩竹，分流入寺泉。

蹑云丹井畔，望月石桥边。洞壑江声远，楼台海气连。

塔明春岭雪，钟散暮松烟。何处去犹恨，更看峰顶莲。
宣和甲辰三月三日山谷寺偶成是时欲下长芦也
释正觉（宋代）

温风在山谷，青紫班芳妍。
浩然春公心，不作彼此偏。
其来初无像，荣事亦自然。
云容淡如鹤，草色齐腻烟。
竹萌裹豹袴，蕨茁引儿拳。
盘箸富可喜，齿颊甘亦便。
山水濯尘念，风云会前缘。
苇法怀道人，拥众几两千。
顶门眼照世，胸中海吞川。
同雏丹山巢，羽成各翔迁。
而今欲往集，相见而忘年。
执鞭驱并驾，未愧无彩鞯。
白鸥行作伍，水蔬对烹煎。
抚摩青石牛，不得陪高眠。
将趋皖口市，就买莎郎船。
回首谢诸祖，觉法吾所天。
慧灯耿不夜，心花芳枝联。
后日儿孙辈，莫怪森罗前。
题明皇并笛图
程煜（明代）

华清宴罢卷霓裳，重立东风并海棠。
凤琯莫吹新制曲，有人乘月倚宫墙。
偈颂四十一首
释普宁（宋代）

我此门风，孤危不立。
若是临济儿孙，便请单刀直入。
奉酬敬亭石隐君
刘宰（宋代）

宛陵佳处敬亭山，中有臞仙独自閒。剩喜好音来物外，莫令佳句到人间。
见张运使郎中 其一
周麟之（宋代）

风度颙颙白首郎，清朝趋奏久含香。东南德望龙津阔，甲乙科名雁序长。

使节不辞骊驾远，卿家重见戟门光。愿公早入承明去，一试囊中活国方。
松云为易德元父世衡题
罗伦（明代）

峥嵘白云东，松树几千尺。曾经秦汉来，万古横一碧。

黑风捲青山，白昼飞霹雳。须臾洗层霄，见此太古色。

茅檐清露繁，研朱点周易。
句
唐文若（宋代）

阳安城西百尺楼，画栋翚飞出鳌岭。
蜀汉东南此地分，胜概悠悠谁复领。
送赵令公西京留守
王禹偁（宋代）

勋业与谁同，萧何第一功。
两朝行直道，万国变淳风。
微恙妨三接，辞荣动四聪。
白麻宣上阁，清洛守离宫。
让表回宸翰，朝辞泣舜瞳。
对深移五刻，官重带三公。
凤浴荀池暖，龙蟠洛邑雄。
位尊非借寇，神爽近维嵩。
导骑香尘细，肩舆晓雾笼。
下车鶗鴂语，开宴牡丹红。
温树深严梦，甘棠蔽芾丛。
趋庭采兰子，投刺茹芝翁。
广化如灵鹫，天津似彩虹。
先皇陵树老，白傅影堂空。
春馔思山蕨，秋屏画水葓。
御泉通廨宇，禁柳映帘栊。
元老优游盛，明君眷注隆。
更须归相府，特地代天工。
永佐千年运，重颁九锡弓。
不同崔四入，正在乱离中。
杂句 其三
庞蕴（唐代）

余有一大衣，非是世间绢。众色染不著，晶晶如素练。

裁时不用刀，缝时不用线。常持不离身，有人自不见。

三千世间遮寒暑，无情有情悉覆遍。如来持得此大衣，披了直入空王殿。
夜半
郑獬（宋代）

夜半群动息，高车始停轮。
白日苦不没，役死天下人。
黄金埋九地，家家恶贱贫。
安得充所欲，不蹈通衢尘。
郦食其
徐钧（宋代）

掉舌降齐七十城，休因掩袭恨遭烹。
淮阴请假终基祸，得似高梁数世荣。
送刘孟卿游天台雁荡二山
黄庶（宋代）

治源先生高七十，山水病僻不可瘳。
灶无炊烟不顾计，穷幽极怪如仇雠。
有时清风明月对景，霹雳拔却大树不回头。
四方泉石朝入耳，杖屦百里夕已投。
大笑箕山不敢出，走避轩冕岂自由。
天台雁荡泼上心，暑焦毛发不肯留。
索纡长淮下平席，倒指计日观怒涛。
君诗功刻造化骨，吴越气象当先愁。
古今吟力未到处，好句愿备幽人收。
此行诗是图画画山笔，归日借我目一游。
跋胡德林七夕
张商英（宋代）

鼓盆新恨度良宵，怅望仙娥未见邀。会取天河离合意，何曾灵鹊久成桥。
两当轩集有何事不可为咏史二首即效其体 其二
俞樾（清代）

何事不可为，乃妄学孔孟。雕虫扬子云，晚年忽自病。

太玄拟周易，法言拟鲁论。遂令文中子，妄以圣自任。

门亦四科分，经亦六艺定。黎丘伪可疑，荆楚僭孰甚。

要是古人拙，事事若符印。后世则不然，其技又有进。

凿空讲理学，聚徒谈性命。汉庸尽吐弃，佛老或借径。

就中又区别，问学舆德性。小儒闻而慕，支派日以盛。

语录繁于经，道统尊于圣。呜呼诸先生，所学非不正。

当思漆雕开，吾斯未能信。
追补姚元白市隐园十八咏 其十 鸥波
王世贞（明代）

数点白不定，忽浮还忽沈。非关乏去志，缘尔少机心。
题黄山二首 其一
王挺之（宋代）

叠巘障南国，攒峰顶半空。朝昏长见日，晴晦预知风。

树蘖千年在，岚光四面通。名山今日睹，奇秀两无穷。
秋夜
范祖禹（宋代）

月上霜威重，烟消霁景分。
岭猿寒啸侣，涧鹿夜呼群。
天静织毫见，山空落叶闻。
此时真吏隐，高卧看浮云。
采绿吟 和六禾水阁追凉，观江中渔火作
杨玉衔（清代）

钓罢红衣岸，正人在，麝亭东。盘冰雪藕，笛风凄柳，霜月当枫。

鱼榔韵响波微动，白鸥四散无踪。引遥眸、星星火，迷离掩映孤篷。

帆落舣蒹葭，村沽醉渔翁。罢钓篝火，夜色起潜鳞，在水绿灯红。

叹趋炎、投暗为明，华堂烛、焚身等飞虫。凭栏意、俯仰息机，观云太空。
姑苏灵岩寺
陈善（宋代）

山僧不好古，改作任所欲。
洞荒径已迷，廊空响谁续。
题砂步三首 其二
米芾（宋代）

砂步漫皆合，松门若抱桴。悠悠摇艇子，真似剡溪图。
夜分不寐起坐园中至旦
陆游（宋代）

凉气苏衰疾，幽情入杖藜。
月惊孤鹊起，天带众星西。
松菊今彭泽，山川古会稽。
清吟殊未惬，喔喔已晨鸡。
却寄家木君高云溪 其二
周济（清代）

我为善战千夫长，君是能耕万户侯。海上风云通士气，庭中貆特岂身谋。

时平漫蓄三年艾，仙好权营百尺楼。落拓琴书潦草醉，莫将心事问吴钩。
袁提干挽诗二首
戴表元（宋代）

我昔携家走，君曾扫榻招。
乱离心易感，生死义难消。
雅魄归泉壤，潜光出市朝。
平生五字苦，寒泪洒山瓢。
寄李泰发吏部
李纲（宋代）

我生禀赋愚且屯，昔游帝所知何因。狂言妄发取谴废，屏迹分甘麋鹿群。

公于何许知姓字，迂趾访我梁溪滨。平生倾盖意气合，谈笑便觉襟怀亲。

如公材识迈伦等，缓步自当居要津。胡为亦复作此态，出语辄已惊臣邻。

扁舟归探会稽穴，单骑去指苍梧云。岭南风土不全恶，阳朔山水古所珍。

郎官出宰乃故事，绝徼万里皆吾民。布宣德泽被蛮邑，犷俗可使风还淳。

古来节士志沟壑，笑视生死同埃尘。甘心刀锯蹈鼎镬，徇国讵免危其身。

圣朝宽大幸无比，窜谪未久多蒙恩。辕驹仗马恋刍豆，何用局促声长吞。

堂堂基业甚宏远，岂使扶助无良臣。勉旃行矣伫旋旆，乘兴且访山阴人。
静海逢炒米店旧主人甲辰下第曾饭其家
杨巍（明代）

萧条野店大河滨，三十年前旧主人。今日相逢无限意，一裘犹记苦风尘。
同人卢舍庵纳凉作
高锡恩（清代）

才看荷花绕郭开，又寻禅室足徘徊。楼前老树拿云入，帘外鸣徘噪雨来。

残暑堕湖看沸水，断霞拥塔欲成台。清谈未许徐陵至，呼吸山光任举杯。
病中即事 其六
李彭（宋代）

畦间魁芋敌蹲鸱，木末深悬大谷梨。小摘已堪充米价，煨尝聊用补朝饥。
谢韩实之直阁送灯
陆游（宋代）

玉作华星缀绛绳，楼台交映暮天澄。
东都父老今谁在，肠断当时谏浙灯！
山行
罗与之（宋代）

旆旆黄茆泼眼明，荒郊尽日绝人行。
谁知气象萧条处，剩有山川可鼎烹。
舟中寄景建
刘克庄（宋代）

低篷小雨梦残时，忽忆同寻楚老祠。
夜过丰城占斗气，想公别后有新诗。
和陈宪章蜡梅
张舜民（宋代）

黄宫暖律暗相催，腊后春前见蜡梅。青帝不知无蝶至，黄华先蜡有蜂来。

风飘嫩蕊添莺羽，雪驾寒香入酒杯。尽道此花居第一，如何更有百花开。
题唐岱仿各家山水画册 其二 万顷恩波
弘历（清代）

浩渺含太虚，一色琉璃影。画师创新格，恩波图万顷。

故知寓意深，茟谏吾须领。惟予牧万民，驭朽恒自警。

或理有壅蔽，或政过宽猛。或民怨饥寒，或时有灾眚。

虑泽不下逮，中心常耿耿。披图鉴已切，愈以发深省。
建隆以来祀享太庙十六首
佚名（隋代）

元钟九千，生于仲吕。
崇台九屡，起于累土。
赫日之升，明夷为主。
孝孙作帝，式由祖武。
登凤凰台
杨万里（宋代）

千年百尺凤凰台，送尽潮回凤不回。
白鹭北头江草合，乌衣西面杏花开。
龙蟠虎踞山川在，古往今来鼓角哀。
只有谪仙留句处，春风掌管拂蛛煤。
行至金牛驿寄兴元渤海尚书
李商隐（唐代）

楼上春云水底天，五云章色破巴笺。诸生个个王恭柳，

从事人人庾杲莲。六曲屏风江雨急，九枝灯檠夜珠圆。

深惭走马金牛路，骤和陈王白玉篇。
次韵僧自文见赠四首
方回（元代）

莫诧横磨剑，宁为没字碑。
问花惊兔麦，赋药护羊蓍。
今我都无事，非公不作诗。
夜窗各坚坐，两地月明知。
杜康墓踏秋谢高荦生招饮
汪廷桂（清代）

酒酣放步踏青山，奚囊未许秋风间。出笼野鹤不受缚，萧然行经非人閒。

杜康池上满秋草，芒鞋落地青莎倒。石碣深深不可扪，清冷一曲芦花老。

先生造酒复善饮，放杯一旦事沈寝。朝霞夕霏千载红，芙蓉城郭空如锦。

何不破醉淩波来，十千沽酒相徘徊。区区餔歠我亦解，拍肩把臂糟邱台。

先生不醒我亦醉，树根路入斜阳坠。眼前樵牧都忘机，短犁比犊耕山翠。

竹林深处持竿人，钓钩不直衔金鳞。买归烹治复置酒，陶然留作无边春。
陈粹中再约重阳之集即不果赴以诗寄这二首
王洋（宋代）

酒熟招期胜士开，锦溪词伯是仙才。
衰颜野老无酬对，若有新诗却寄来。
咏意
徐夜（明代）

凡骨难遽化，仙药不可求。一身为物役，未可轻王侯。

旷士洞达为，无为生远游。远游亦有方，九州非一州。

常恐血气躯，车马生坟丘。试听蟪蛄声，语默成春秋。

山岳自终古，江海日夜流。
品令·急雨惊秋晓
佚名（宋代）

急雨惊秋晓。今岁较、秋风早。一觞一咏，更须莫负、晚风残照。可惜莲花已谢，莲房尚小。汀苹岸草。怎称得、人情好。有些言语，也待醉折，荷花向道。道与荷花，人比去年总老。
越中逢天台太乙子
孟浩然（唐代）

仙穴逢羽人，停舻向前拜。问余涉风水，何处远行迈。

登陆寻天台，顺流下吴会。兹山夙所尚，安得问灵怪。

上逼青天高，俯临沧海大。鸡鸣见日出，常觌仙人旆。

往来赤城中，逍遥白云外。莓苔异人间，瀑布当空界。

福庭长自然，华顶旧称最。永此从之游，何当济所届。
归舟苍梧寄怀沈冠东明府
薛始亨（明代）

平分葛岭绣江春，不煮丹砂甑有尘。大厦万间经腊庇，石泉一勺入年新。

天涯芳草思公子，花县清风望美人。云过苍梧归翼健，尺书珍重托双轮。
琉球竹枝词 其十
林麟焻（清代）

译章曾记莋都夷，槃木白狼归汉时。何似岛王怀圣德，工歌三拜《鹿鸣》诗。
赠邻僧游杭
艾性夫（元代）

道潜五月过临平，师又挑云把瘦藤。
饱听西湖莲叶雨，密传灵瘦雪峰灯。
空城潮打三千丈，荒殿烟寒十二层。
愁绝旧时行脚处，而今分付与闲僧。
过相思径
岑一麒（明代）

路入德宁此最幽，两山通峡水中流。云凝翠岫祥光透，松桂藤萝瑞气浮。

石磴坐时行客午，长川饮处玉虹秋。人开胜地称奇绝，匹马驱驰又一游。
六句偈六首 其五 前念即凡
释清远（宋代）

前念即凡，凡不能测。若人要知，终不指划。
夜枕
张埴（宋代）

春风陈榻下，夜月庾楼前。
叠叠鸣檛落，翻翻警枕眠。
祗能欹待旦，何有梦飞天。
此意谁能解，如流二十年。
书叹
陆游（宋代）

世事纷纭汝所知，欣然领略尚何疑。
穷居自是长年术，魔境常何定力资。
人但与游无德怨，酒皆可醉略醇醨。
兰亭宾主今何在？修竹依然似曩时。
御制后苑赏花钓鱼奉圣旨次韵
韩琦（宋代）

花簇香亭万朵开，雕舆高自九关来。轻阴阁雨迎天步，寒色留春送寿杯。

仙吹彻云终缥缈，恩鱼逢饵几徘徊。曾参二十年前会，今备台司得再陪。
题盐仓壁
葛立方（宋代）

破贼须缗钱，箕敛困郡县。
孰若严矩矱，溟海恣煎炼。
僚寀课惰勤，息入计亏羡。
连艘走群商，金帛委神甸。
小人堪底用，吏鞅縻卑贱。
怪来符似火，法制适中变。
省览几牛腰，十日了未遍。
凫行摘纸尾，挥扫同掣电。
盈车笔摧颖，溢匣印销篆。
壮士缚朱墨，食废枕弗奠。
忍饥危肠吼，失睡两眼眩。
我本丘壑姿，素乏封侯面。
胡为浪自苦，刚作五斗恋。
会当还此笏，归云送苍弁。
送任五之桂林
王昌龄（唐代）

楚客醉孤舟，越水将引棹。
山为两乡别，月带千里貌。
羁谴同缯纶，僻幽闻虎豹。
桂林寒色在，苦节知所效。
自浔阳泛舟经明海
孟浩然（唐代）

大江分九流，淼漫成水乡。
舟子乘利涉，往来至浔阳。
因之泛五湖，流浪经三湘。
观涛壮枚发，吊屈痛沉湘。
魏阙心恒在，金门诏不忘。
遥怜上林雁，冰泮也回翔。
挽谷子长
廖行之（宋代）

仁寿渠应尔，为君呼彼苍。
若人奚所恨，夫我谓难量。
好学颜何泯，多才贾遽亡。
乘除余庆在，薿薿看诸郎。
如梦令 昆山州城西小寺晚憩
宋＊（元代）

常记剡溪前度。坐拓船窗窥觑。棹进任舟移，行尽粉香千树。佳趣。佳趣。篷背诗人何处。
生日仲素惠羊酒作此奉谢
舒岳祥（宋代）

去年蝶轩馈羊酒，主人怜我空无有。
座上六客皆解无，一翁不无开笑口。
今年病叟蚤还山，烹鸡炰鳖翁对媪。
五男四妇六稚孙，更有曾孙依乳姆。
往来两载总遭荒，瓦瓶聊以挹酒浆。
山蔬满盘白雪白，野橘堆饤黄金黄。
芒村得此已自足，群奴饥啄撑空肠。
忽闻棠豀有书至，袁诗陈赋两辉煌。
一松正可枯蘖比，五雏真与群鸡争。
举家病瘧涉三月，一日计减一斗粮。
留储到此作素供，问君何为特杀生。
臓神见梦羊踏菜，便呼茗碗来祓禳。
君当戒屠我辟谷，轻身与蝶同飞扬。
口占寄林子六
陈藻（宋代）

日月相催不放迟，寄诗又是去年时。
近来未省开怀否，远似从前尚皱眉。
朱藤
吴宽（明代）

袅袅数尺藤，往岁手亲插。
西庵敞短檐，藉尔两相夹。
岁久终蔓敞，枝叶已交接。
有花散红缨，有子垂皂荚。
赤日隔繁阴，偃息可移榻。
但忧风雨甚，高架一朝压。
霜雪却不妨，忍冬共经腊。
梅山摘其绝为四首和来余因以次韵
陈著（宋代）

老我相逢还一笑，杯盘草草自家风。
从人漫说侯鲭好，难与耆英菜味同。
送方绚解元赴试南宫用桂林一枝荆山片玉为韵八首 其五
刘弇（宋代）

我来莆之阳，与子初班荆。岩岩太古镜，中有不蚀明。

青缃无留赏，理到刃必迎。雎盱腐儒后，数见胸胆横。

诗哦逼振绮，酒吸摧奔鲸。君看老雄变，冠距将而鸣。
登岳
李简（宋代）

三峰突兀与天齐，天门未到劳攀跻。层层石磴出林杪，萦回百折青云梯。

盘石暂憩舒清眺，涧壑风来号万窍。水声俄在树梢头，疑有于菟天外啸。

向晓才登日观峰，手披云雾开鸿濛。火轮欲上海波赤，金霞翻动苍龙宫。

黄河一线几千里，吴越山川真地底。为数齐州九点青，更将伏槛窥东溟。

李白不遇安期生，安得羽翼飞蓬瀛。
草臣心甫听云晚过断园次心甫韵
华淑（明代）

残晖如月尚招寻，同侣夷犹兴易淫。
荒径但容逋客往，闲门一易绿烟深。
流莺入竹移双影，邻树过墙落半阴。
剩有微情委空观，共君吟眺亦无心。
送友人之新丰
刘希夷（唐代）

日暮秋风起，关山断别情。泪随黄叶下，愁向绿樽生。

野路归骖转，河洲宿鸟惊。宾游宽旅宴，王事促严程。
远客愁
李龏（金朝）

五湖烟水接遥天，子夜新声何处传。少妇不知归未得，思量大是恶因缘。
归隐
杨弘道（元代）

客从长安来，色沮气不伸。问之何因尔，憔悴居贱贫。

忠诚照肝膈，文彩动词臣。二者苟有一，亦足售其身。

后前莫推挽，坎坷秋复春。尝欲仗一剑，万里清风尘。

从军亦云乐，神武知何人。又欲挟一策，强国活斯民。

夜叉守天关，帝所高难陈。安能举进士，得失咸悲辛。

十年一主簿，鞭箠还吟呻。安能罔市利，狙诈忘吾真。

所得虽倍蓰，愧汗沾衣巾。闻说商洛间，山深风俗淳。

自计亦已熟，抱书归隐沦。穷年读经史，志一疑于神。

天道有反正，岂曰长邅迍。诸君勋业了，我道亦精纯。

礼仪稽在昔，政化持平均。出山应未晚，日月明昌辰。
庭中种花
苏辙（宋代）

空庭一无有，初种六株花。
青桐绿杨柳，相映成田家。
春雨散膏油，朝暾发萌牙。
造物知我心，初来尽枯槎。
开花已可贵，结子成益佳。
百事尽如此，一生复何嗟。
我生本穷陋，中年旅朝衙。
失脚堕南海，生还梦荒遐。
筑室虽不多，於我则已奢。
松筠伴衰老，已矣无复加。
思帝乡
孙光宪（五代）

如何，遣情情更多。永日水堂帘下，敛羞蛾。六幅罗裙窣地，微行曳碧波。

看尽满池疏雨，打团荷。
菩萨蛮（饯田莘老）
侯置（宋代）

江风漠漠寒山碧。孤鸿声里霜花白。画舸且停桡。有人魂欲销。

相从能几日。总是天涯客。尺素好频裁。休言无雁来。
报恩寺登琉璃塔绝顶
邱云霄（明代）

文皇开胜倚天都，揔入江山作画图。古殿丹青传色相，上方日画护浮屠。

老僧解说前朝事，指客遥看六代湖。同泰寺荒春草遍，雨花台畔莫云孤。
书方伯谟窗间
赵蕃（宋代）

问此林间屋，何年所筑成。
开窗山自入，绕屋水长鸣。
可静看书眼，如参琢句声。
白云原上宅，比并孰堪兄。
和早秋雨中书怀呈张邓州
黄庭坚（宋代）

喜闻三径被恩书，五马来歌塞里闾。
天上日清消螮蝀，海演风里复爰居。
龟逢衔骨方为鹘，兰不当门亦见锄。
已发覆盆瞻睿圣，何因犹著故溪鱼。
渰渰
王令（宋代）

渰渰轻云弄落晖，坏檐巢满燕来归。
小园桃李东风后，却看杨花自在飞。
采桑子·山侗舍俗投玄趣
马钰（金朝）

山侗舍俗投玄趣，结正良因。深谢师真。便做逍遥自在人。我今誓不东归去，死在西秦。骸骨虽尘。不与儿孙葬海滨。
和何希渊韵
王之道（宋代）

敢负交游素所期，自怜衰滞使君疑。
向来兵火亦何久，此去功君应水迟。
诗似清风宜我慰，心如白水欲谁欺。
扁舟傥赴相从约，江北江南笑有辞。
豫章光华馆苦雨
杨万里（宋代）

阻水水不退，苦雨雨不收。
天不遣人行，我岂愿此留。
客闲亦何娱，胜践或销忧。
西山天下奇，东湖尘外幽。
驾言欲一往，雨湿且复休。
怀哉滕玉阁，咫尺城南陬。
举武便可至，登临亦无由。
平陆幻成海，高屋瞬失楼。
南浦水正长，何时放归舟。
晓发铜城驿至东阿道中杂诗五章 其五
姚燮（清代）

荦确复荦确，出野还入山。山根络奇石，一步千巑岏。

纡回八九里，碎土无寸完。森然淬矛剑，细若莲花攒。

苍龙抱松骨，侧颈窥灵猿。飞鸟触幽晦，落翮纷目前。

崖深日匿景，马重云在鞍。仆夫凛控驭，客子戒喧言。

踯躅升天行，唏嘘蜀道难。荒城出烟背，得止神稍閒。

来程引回睇，一气苍莽间。
题王与善隐轩
冯时行（宋代）

苦节风尘际，甘心季孟间。
禄微几饮水，眼冷只看山。
江绿鸥千点，檐疏月半环。
饱谙清净趣，浑未觉天艰。
渔扉
陆游（宋代）

湖上千峰翠作围，正应佳处著渔扉。
迂疏自计难谋食，老病谁令未拂衣？万里沧波鸥乍没，千年华表鹤重归。
一盂粟饭吾何恨，自古高人有采薇。
吕伟信求冰花诗赋得两绝 其一
苏籀（宋代）

霰集柏杉霏靀松，瓦冰镌画叶柯葩。密移裁化钟纤巧，梁苑诗盟斲句佳。
九月十六日出郡登舟如钱塘十七日舟中杂兴
汪莘（宋代）

碧天似水元非水，碧水如天不是天。
人现非天非水处，君来何处觅神仙。
上巳游显亲寺题其壁
方岳（宋代）

松房小小雨留客，竹迳深深鸟唤人。
灿醉不知三月暮，等閒又是一年春。
酬师中见和
胡寅（宋代）

乱定谁人不土思，如何乡井尚陵迟。
莫嗟钓艇重湖隔，终待书堂一木枝。
彼美独高鹦鹉赋，孔怀均契鹡鴒诗。
原君再起临流阁，约我花汀柳岸时。
川墨送两冯君
苏泂（宋代）

裕陵故物秦家得，再拜麻挲老墨潘。
今代廷珪那复见，纸窗蛛络半乌丸。
临江仙 云阳道中
邹祗谟（清代）

岸草黏天明还绿，小桃袅袅红浮。一篙春涨上芳洲。

橛头船护鸭，丸髻笛呼牛。

好鸟唤晴云影破，随风似叶孤舟。深闺此际想含愁。

花明残雨砌，人倚夕阳楼。
画卷四虫 蛙
萧立之（宋代）

君王坐底有揖客，未觉当年一部哗。可恨人间失蝌蚪，却从月里著虾蟆。
和潘叔治题刘道士房画薛稷六鹤图六首其三唳
梅尧臣（宋代）

引吭向层霄，声闻期在耳。
鼓吻意岂疏，知音何已矣。
安得九皋同，流响入万里。
菩萨蛮·还丹龙虎将何作
李真人（元代）

还丹龙虎将何作。北方玄武南朱雀。朱雀变为龙。元宫养大虫。大虫食草木。龙爱吞金玉。交战向沧溟。俱伤血满形。
吕笛城明府以海运差附轮遭难闻讣往省垣公馆襄理丧务，感成二绝 其一
王德爵（清代）

孝子忠臣萃一门，不堪亲为赋招魂。会看俎豆千秋荐，克绍箕裘幸有孙。
偶书
郑谷（唐代）

承时偷喜负明神，务实那能得庇身。

不会苍苍主何事，忍饥多是力耕人。
乌衣园 其二
李叔与（宋代）

乌衣三径去年开，庭树幽阴绿作堆。胡蝶不知人是客，双双飞入矮墙来。
梁国祠
刘禹锡（唐代）

梁国三郎威德尊，女巫箫鼓走乡村。

万家长见空山上，雨气苍茫生庙门。
书碧
范镗（宋代）

君不见英江碧落之洞之奇异，览遍堪舆无一二。

乱石丛中孕粹精，万里荒崖启灵秘。

飞来峰喜石玲珑，后人雕琢徂真风。通天岩穴亦幽敞，有山无水非吾从。

锦石半空杳玄径，泉石犹怜未相应。星岩山泽本自佳，却被渔人苦深病。

何如此洞妙神工，架空绝壑如长虹。一水中流抱青碧，群峰掩映迷仙迹。

巨灵擘开神禹凿，怪石崆峒翳寥廓。云华缥缈闻箫笙，宝室光腾下鸾鹤。

初疑河汉通天阍，欲泛星槎一问津。又疑误入桃源浒，源头恐有先秦民。

我生癖性耽奇特，每遇胜游兴增逸。□来得此慰初心，积虑沈痾恍如失。

吴罗二子亦豪英，溪头饮我双玉瓶。醉来晞发云霞外，一笑林壑生秋声。

洞天福地遍天下，蓬岛三山终幻化。会当八极恣神游，小作行窝驻吾驾。
古宫词十首
刘克庄（宋代）

妾意憨如昔，君心苦不常。
未闻求故剑，别有献明珰。
冬景 舟雪洒寒灯
刘辰翁（宋代）

舟雪那知重，惊沙洒未乾。暮云千里合，远客一灯寒。

飞絮漫空千，推蓬倚醉看。风缸青闪闪，水驿白漫漫。

隔岸如渔火，无人共钓滩。闭门安道梦，月黑溯归难。
从萧君来茶二首
赵蕃（宋代）

旧传汉殿三眠柳，烧烛仍闻照海棠。
草木困春人可奈，政烦茗椀为禁当。
车载板二首
王安石（宋代）

鸟有车载板，朝暮尝一至。
世传鵩似鴞，而此与鴞似。
唯能预人死，以此有名字。
疑即贾长沙，当时所遭值。
洛阳多少年，扰扰经世意。
粗闻方外语，便释形骸累。
吾衰久捐书，放浪无复事。
尚自不见我，安知汝为异。
怜汝好毛羽，言音亦清丽。
胡为太多知，不默而见忌。
楚人既憎汝，弹射将汝利。
且长随我游，吾不汝羹胾。
诸人颇有和余百梅诗者各赋一首
刘克庄（宋代）

出香影外别商量，尽撷菁英发秘藏。
难把微酸谐众口，只消一白赛宫妆。
却疑彼相调金鼎，未召斯人试玉堂。
便好去供春帖子，君才何止倍秦郎。
江城怀隐
董嗣杲（宋代）

病身尚蛰灌婴城，归梦长悬醒复成。
衰鬓褵褷搀鹤瘦，安书隔阔见鸿惊。
山遥晴有侵檐色，树秃秋地撼野声。
只欲养疴求退静，栖迟泉石适归情。
古石之歌
郑惟忠（唐代）

江东藏瑞简，济北蕴兵书。若非平固湖中雁，定是昆明池里鱼。
偈颂七十六首
释子益（宋代）

定本无门，从何而入。
坐断两头。中亦不立。
没可把，绝承当，
风来一阵芰荷香。
除官赴阙，留赠微之
白居易（唐代）

去年十月半，君来过浙东。今年五月尽，我发向关中。

两乡默默心相别，一水盈盈路不通。从此津人应省事，

寂寥无复递诗筒。
郊庙歌辞。祀风师乐章。亚献终献
包佶（唐代）

膋芗备，玉帛陈。风动物，乐感神。

三献终，百神臻。草木荣，天下春。
更述荒芜自咏闲适
李昉（宋代）

满架诗书满炷香，琴碁为乐是寻常。
诚知老去唯宜静，自笑闲中亦有忙。
腰下转嫌金印重，眉间渐长白毫长。
手栽园树皆成实，引著儿孙旋摘尝。
送衢州崔员外
薛逢（唐代）

笑分铜虎别京师，岭下山川想到时。红树暗藏殷浩宅，

绿萝深到偃王祠。风茅向暖抽书带，露竹迎风舞钓丝。

休指岩西数归日，知君已负白云期。
仁风台
夏倪（宋代）

天水相浮合渺漫，杖藜翘首得遐观。祇应台上开阊阖，便觉银潢到耳端。
申夫人挽词
郭印（宋代）

凤去鸾随事可伤，唯传妇道式闺房。
紫箫吹月元同上，宝剑凌波亦并藏。
南涧苹馀空自老，北堂萱在为谁芳。
幸哉有子遵遗计，外氏犹能谨祭尝。
分题得彭蠡湖送施员外之南康太守
王绂（明代）

天开一鉴列云屏，相去南康里许程。夜静滩声喧郡郭，日长波影动檐楹。

联翩雁阵惊秋早，远近渔歌起月明。帘捲黄堂吟对处，君心应许共澄清。
题愚溪
邢恕（宋代）

溪流贯清江，湍濑亘百里。
龙蛇几盘纡，雷雨忽奔驶。
石横渠状几凿，怪力祖谁氏。
突如见头角，虎豹或蹲峙。
横杠互枝柱，小艇俄纷委。
苹藻翳泓澄，松竹荫崖涘。
两山束鸟道，侧岸数鱼尾。
缭然闭深幽，梵字叠危址。
锺呗杂滩声，亭台森水底。
凭栏几游目，杖策时临履。
酒杓间茶铛，棋枰延书晷。
放怀得天倪，清啸谢尘滓。
忽忘儿女缚，似接嬴秦子。
顾予拙谋身，霜鬓飒垂耳。
雅意在延龄，丹砂夙弃饵。
焉得兹结庐，帐念远桑梓。
偈颂七十六首
释子益（宋代）

十声槌下定纲宗，送去迎来事一同。
竖百横千有通变，笊篱无柄舀春风。
立秋日枕上
乔崇烈（清代）

新凉涤残暑，细雨作秋声。笛簟初宜夜，鳏鱼自怆情。

草荒原上冢，梦断驿前更。来日怜儿女，单衣补未成。
自桃川至辰州绝句四十有二
赵蕃（宋代）

昨日江清可濯缨，今朝潢潦忽能盈。
发洪想有山崩处，一雨安能作许生。
双樱
陈师道（宋代）

并蔕随宜好，连心著意红。
只堪惊老眼，持此与谁同。
秋夜雨中过黎氏山房 其四
梁有誉（明代）

荐萧嘉树林，霜来还结果。每避山猿窥，时向窗前堕。
和魏都大牡丹二首
袁甫（宋代）

初放姚黄一两枝，旋看魏紫格尤奇。
天公似欲留连住，伴我酴醾满架时。
赠淳安赵令
孙应时（宋代）

吴越风声近，邾滕壤地邻。
频书期面语，一见剧情亲。
我本江海士，君真台阁人。
莫忘今夕话，努力寿斯民。
寄李亨衢
郭钰（元代）

君住仙坛归路遥，人间尘虑尽冰消。微风半脱乌纱帽，明月閒吹紫玉箫。

出水芙蓉鸣翡翠，绕墙薜荔护芭蕉。日长应共罗浮客，时复松花酒一瓢。
江阴寓舍漫兴六首 其五
徐淮（明代）

寒士多局促，我颜独轩昂。甘为珠玉捐，羞作瓦砾藏。

落落青松躯，凛凛寒雪肠。百年天地间，俯仰有耿光。
自桃川至辰州绝句四十有二 其十四
赵蕃（宋代）

一篙真可百滩空，赣水辰溪大略同。我乃涨馀方逆上，终朝歌笑愧篙工。
艳歌行
曹植（两汉）

出自蓟北门。
遥望胡地桑。
枝枝自相值。
叶叶自相当。
白纻舞歌晋体
于慎行（明代）

兰膏明烛秋夜长，齐讴秦吹响洞房。二八徐舞为仙倡，纨袖拂洞飞朝霜。

游龙宛转双雁行，如却复进低且昂。朱唇妙响含宫商，凝娇流态不可详。

弦悲管急欲断肠，人生百年如电光。春华未落秋风凉，盘中美酒琥珀香。

凤腊麟脯充圆方，君今胡为不尽觞，生逢圣世乐且康。
和曼卿学士明河
韩琦（宋代）

太极疏灵派，长河注远津。波明动星斗，气直贯秋旻。

月满还知晦，云收不乱真。何妨借馀润，膏雨及生民。
白虎行
周端臣（宋代）

女修玄鸟开嬴始，附庸于周自非子。
由襄寝强三十世，末命昭庄逾崛起。
杀降溅血长平坑，返戈尽篡天王城。
黩兵不楫恃疆大，物忌太盛终当倾。
邯郸卖人识奇货，发谋不惜千金破。
窈窕尊前歌舞人，腹中已孕秦家祸。
怙势陵威奋馀烈，怨气愁声九州裂。
虎暴狼贫天使然，六国未减嬴先减。
天道何曾长助强，岂知用柔能胜刚。
君不见后来项羽战无敌，却使山河归汉王。
晕眉山
贺铸（宋代）

镜晕眉山，囊熏水麝。凝然风度长闲暇。归来定解鹔鹴裘，换时应倍骅骝价。

殢酒伤春，添香情夜。依稀待月西厢下。梨花庭院雪玲珑，微吟独倚秋千架。
代人寄远六言二首
杜牧（唐代）

河桥酒旆风软，候馆梅花雪娇。

宛陵楼上瞪目，我郎何处情饶。

宛领任垂蓬髻，丁香闲结春梢。

剩肯新年归否，江南绿草迢迢。
哭垣侄 其四
李贻德（清代）

不羁称骏马，才冠大宗支。人正容青眼，天教丧白眉。

药苓多病母，襁褓币旬儿。此恨凄何极，灵风飒素旗。
西溪子
李珣（五代）

金缕翠钿浮动，妆罢小窗圆梦。日高时，春已老，

人来到。满地落花慵扫。无语倚屏风，泣残红。

马上见时如梦，认得脸波相送。柳堤长，无限意，

夕阳里。醉把金鞭欲坠。归去想娇娆，暗魂销。
梦游大涤洞天歌
陈石麟（清代）

我闻道经三十六洞天，近者莫如大涤山。前身何年枕石眠，至今梦中游戏如飞仙。

仙乎窟宅谁卜筑，洗髓伐毛凡几族。清风飒飒浣我肠，流水泠泠濯我足。

仙禽无形但闻声，捣药似喜还丹成。真人丹鼎何处瘗，青青箬叶无根蒂。

岿然兀峙洞霄宫，红日杲杲悬当中。前有奉祠后提举，二公之神自千古。

山精木怪远遁逃，虚堂晴亦飘灵雨。乌虖，蓬莱弱水有清浅，无尘古殿为焦土。

老仙不死阅沧桑，愿与忠臣孝子共此日月长。姓氏不须留片石，空虚之中灵境辟。

逢人说梦我非痴，高山景行向往之。吾宗衣甫旧游此，九峰景物能屈指。

临安近在咫尺耳，遍游五岳从兹始。
赠江处士
徐仲雅（唐代）

门在松阴里，山僧几度过。药灵丸不大，棋妙子无多。

薄雾笼寒径，残风恋绿萝。金乌兼玉兔，年几奈公何。
山居杂诗九十首
曹勋（宋代）

清晓看田去，乘露衣襟凉。
已有耘夫出，揖我喜非常。
为言苗正好，喜颜笑亦长。
虽有吏在门，亲苗端可偿。
崇上人求默庵颂
释正觉（宋代）

默默中居底是庵，白槌上首乃同参。
深明铁磨莫颠倒，真见末同非女男。
坐里水天能湛湛，门前华雨任毵毵。
一言妙证超名相，坐断丛林五味禅。
独不见
弘历（清代）

文窗窈窕夏室凉，牙床绣幔风前张。梦无行雨来襄王，银塘水前青雀舸。

泛泛鸳鸯或右左，一别仙源寻不可。西峰秀色景如前，年年七夕双星筵。

牛女应笑无会缘，蜡炬成灰落花片。火传春到依然转，夜台之人独不见。
疏影 为刘架閤赋赠妓者
吴景奎（元代）

缟衣仙子。倚东风花信，先占春色。殢酒含嚬，脉脉无言，青鸟为传消息。

暗香一点才浮动，早自有、东君怜惜。想前身、傅粉精神，化作飞琼肌骨。

还向影娥池上，借霓裳一曲，徘徊歌席。清夜梨花，同梦方甘，又似楚云踪迹。

新欢旧恨知多少，算檀板、金尊消得。折芳馨、欲寄相思，人在江南江北。
金书大士心经为圆相大悲咒身衣赞
释智遇（宋代）

以波罗密多圆其相，以喝囉怛那蒙其身。
咒呾从此发，还著於本人。
不解圆通二十五，吉祥灵草暗藏春。
武肃王有旨石桥设斋会进一诗
释延寿（宋代）

凌晨迎请倍精诚，亲敬鲜花异处清。
罗汉攀枝呈梵相，岩僧倚树现真形。
神幡双出红霞动，宝塔全开白气生。
都为王心标意切，满空盈月瑞分明。
寄逸人陈孟
魏野（宋代）

姑射山前住，朝昏事若何。
炉消文火疾，琴断武弦多。
绝粒身弥健，酬杯性转和。
相思兴曾约，春暖杖藜过。
送魏二十四司直充岭南掌选崔郎中判官兼寄韦韶州
杜甫（唐代）

选曹分五岭，使者历三湘。才美膺推荐，君行佐纪纲。

佳声斯共膺，雅节在周防。明白山涛鉴，嫌疑陆贾装。

故人湖外少，春日岭南长。凭报韶州牧，新诗昨寄将。
梦中得诗二句王景云闻之拟成八句来因次韵
陈著（宋代）

浮生谁不爱名成，未到头时未是名。
不意事多人易老，知音者少路难行。
清閒信是终身福，得失须教一念轻。
林下有家归有日，离骚声里听猿声。
宪宗章武孝皇帝挽歌词三首（膳部员外时作）
元稹（唐代）

国付重离后，身随十圣仙。北辰移帝座，西日到虞泉。

方丈言虚设，华胥事眇然。触鳞曾在宥，偏哭堕髯前。

天宝遗馀事，元和盛圣功。二凶枭帐下，三叛斩都中。

始服沙陀虏，方吞逻逤戎。狼星如要射，犹有鼎湖弓。

月落禁垣西，星攒晓仗齐。风传宫漏苦，云拂羽仪低。

路隘车千两，桥危马万蹄。共蹉封石检，不为报功泥。
冈山树色
洪成度（清代）

去城五十里，忽见大冈山。绝顶平而坦，荒蹊阻且弯。

浓阴隐现际，落照有无间。遥睇人烟少，白云自往还。
咏清水岩呈郭明叔
黄庭坚（宋代）

尝闻清水岩，空洞极明好。
虎狼迁部曲，钟鼓天击考。
云生卧龙石，水入炼丹灶。
有意携管弦，山只应洒扫。
赠南山寄傲轩
方逢辰（宋代）

著心寻处元无物，开眼见时都是天。
楚市少年霸陵尉，纷纷蠛蠓过吾前。
至大梁却寄匡城主人
岑参（唐代）

一从弃鱼钓，十载干明王。
无由谒天阶，却欲归沧浪。
仲秋至东郡，遂见天雨霜。
昨夜梦故山，蕙草色已黄。
平明辞铁丘，薄暮游大梁。
仲秋萧条景，拔剌飞鹅鶬。
四郊阴气闭，万里无晶光。
长风吹白茅，野火烧枯桑。
故人南燕吏，籍籍名更香。
聊以玉壶赠，置之君子堂。
幽居
陆游（宋代）

海澨结茆新，退藏常畏人。
已侵垂老境，尚爱不赀身。
丹灶长生药，巢居上古民。
秋来有奇事，鸥鹭日相亲。
清坐
陈杰（宋代）

晨兴绝无思，清坐还复佳。
夜气不啻存，俗氛殊未来。
居然类禅定，正尔悟心斋。
明发谢西爽，故山先梦回。
赠萧韡
陈峤（唐代）

一寸功名心已灰，翩然解组赋归来。
中兴天子登耆旧，二十余年挽不回。
和白石马教授二首 其二
罗蒙正（元代）

秾绿溪桥烟树树，残红池沼雨家家。游蜂不悟青韶去，犹抱虚庭荠菜花。
浔阳与孙郎中宴回
周贺（唐代）

别酒已酣春漏前，他人扶上北归船。

浔阳渡口月未上，渔火照江仍独眠。
纶阁有感
司空图（唐代）

风涛曾阻化鳞来，谁料蓬瀛路却开。

欲去迟迟还自笑，狂才应不是仙才。
游黄庭观
胡润（清代）

我游黄庭风景暮，拄杖登危无好遇。怪见千夫伐老松，州郡督邮走无数。

龙麟短橛送飞岩，凤羽长梢委散雾。身直上飞仙石，下见龙潭郁吼怒。

老龙奋髯亦何为，昨夜雷声雨骤注。千嵌万窦争一门，不见潺湲有旁赴。

闻道山灵拥百脉，吮涧汲岩归此路。神物难悦转生嗔，凭高喷沫倾一吐。

排山倒海势莫当，千里闻声悚百惧。临流倚杖正太息，俄顷阴云复四布。

初看苍狗呵祝融，次第诸山一气锢。游氛雾淞迷人来，对眼不能辨近树。

走避山房两脚倾，芒鞋倒足皆失措。雷电高冈倍有权，风雨荒山益生怖。

中夜起坐畏霹雳，天威在手傥一误。又恐巨灵挈山逃，乾坤老腐将安厝。

转笑黄庭成梦游，许身魏媪得无忤。逝将去此适何乡，满目凄凉对泥塑。
夜宿范以善提举云林清远风大作偶成二绝句
陆文圭（元代）

云峰顶上玉仙家，误入修廊一迳斜。
夜半月寒风力劲，满山松影走龙蛇。
黄牛峡
朱嘉徵（清代）

三朝三暮滩声转，短拍长歌出水齐。白雁书难过梦北，清猿泪水到巴西。

江连断峡风威壮，云逐荒台雨色迷。客路水堪搔首伫，黄陵月冷鹧鸪啼。
定风波·自春来
柳永（宋代）

自春来、惨绿愁红，芳心是事可可。日上花梢，莺穿柳带，犹压香可卧。暖酥消、腻云亸，终日厌厌倦梳裹。无那。恨薄情一去，音书无个。
早知恁么，悔当初、不把雕鞍锁。向鸡窗，只与蛮笺象管，拘束教吟课。镇相随、莫抛躲，针线闲拈伴伊坐。和我。免使年少，光阴虚过。
奉和御制乾曜与张说宋璟同日上官命宴都堂赐诗
源乾曜（唐代）

睿作超千古，湛恩育万人。递迁俱荷泽，同拜忽为邻。

道合徽音畅，芳辰景命新。鼓钟崇享礼，鹓鹭集朝伦。

窃位思官谤，凋容谢木春。惭多无以叙，拙备实难陈。

进绶怀三少，承光尽百身。自当归第日，何幸列宫臣。
为黄龙心禅师烧香颂三首
黄庭坚（宋代）

一拳打破鬼门关，一笑吐却野狐涎。
四海峥嵘龙象众，鼻头只用短绳牵。
感寓 其四十
王称（宋代）

宋人得燕石，自谓璠与玙。徒劳什袭重，见哂周大夫。

流俗久缪误，美价恒异沽。所以卞和子，抱璞空长吁。
读韩信传
王翰（唐代）

有功当记录，有罪当准理。忘功治其罪，汉祖少恩耳。

不忍一身诛，况及三族死。千载胡公言，为雪泉下耻。
游韶州广界寺
宋之问（唐代）

影殿临丹壑，香台隐翠霞。巢飞衔象鸟，砌蹋雨空花。

宝铎摇初霁，金池映晚沙。莫愁归路远，门外有三车。
句
宋太宗（宋代）

珍重老臣纯不已，我惭寡昧继三皇。
于清河见挽船士新婚与妻别诗
徐干（魏晋）

与君结新婚，宿昔当别离。
凉风动秋草，蟋蟀鸣相随。
冽冽寒蝉吟，蝉吟抱枯枝。
枯枝时飞扬，身体忽迁移。
不悲身迁移，但惜岁月驰。
岁月无穷极，会合安可知。
愿为双黄鹄，比翼戏清池。
句
陶弼（宋代）

转叶香随风，舒花影凌日。
冬雨不止
朱熹（宋代）

忽忽时序改，白日藏光辉。重阴润九野，小雨纷微微。

苍山寒气深，高林霜叶稀。田家秋成意，落落乖所期。

旷望独兴怀，戚戚愁寒饥。事至当复遣，且掩荒园扉。
诗赠晚学李君 其七
邢仙老（宋代）

丹雄初伏匮方灵，万里蓬壶第一程。神室下封添夜火，金砂新一炼真形。

稚川箧里藏丹诀，鸿宝方中检药名。既得仙人小龙虎，便寻根本到长生。
满江红 自感
胡凯似（清代）

最是伤情，催人去、马蹄车辙。触目处、纷来愁绪，云山万叠。

石咽泉呜幽涧底，树枯干卧斜阳侧。问此行，何日赋归来，难预决。

计往事，浮云灭。满怀恨，凭谁说。听杜鹃枝上，声声啼血。

顾我堪嗟如去雁，思家不敢看明月。把闲愁，勾却发狂歌，随圆缺。
天竺寺
彭慰高（清代）

出郭晓山横，沙堤骋游骑。晴曦漾湖绿，高柳入天翠。

残荷两三漾，犹覆沙鸥睡。隔岭闻疏钟，丛篁抱古寺。

游心千佛场，拾级三摩地。石屋梦泉声，香厨新笋味。

何当此息机，萧然屏尘累。
乙巳春日寄吕海月宣慰董天麒二帅
蓝智（明代）

五夜春回北斗边，东风江上雨连天。干戈未息龙蛇岁，日月空催犬马年。

药石岂能裨世用，山林何待起遗贤。诸公戮力扶王室，独向茅檐理断编。
南湖绝句戏高彦应司理 其三
谢逸（宋代）

芰荷香里文章静，蘋藻汀边职事清。若使渊明知此味，折腰五斗可忘情。
秋景 寒城菊自花
刘辰翁（宋代）

菊满荒城道，馀生一笑难。地非行乐旧，花自向人寒。

风雨何登览，江山共屈蟠。无人簪帽去，有蝶绕篱看。

此处尤堪赏，明朝已是残。渊明生晋晚，不及禊高兰。
薛侍朗移镇合肥被命入觐赋唐律诗二章
曹彦约（宋代）

平生惟仰薛居州，病渴寻梅正所求。
风送有时参画鷁，幕开无路到青油。
百年万事常交臂，一代数人今白头。
帷幄得贤如此好，貂蝉元不在兜鍪。
对酒
文同（宋代）

朝廷皦如日，区宇清若水。
殊方文教达，微品德泽被。
伊人复何幸，遇此栗陆氏。
茫然大虚内，蒸胡尽和气。
真风浃敦俗，无所容一伪。
唯宜对樽酒，酣饮乐无事。
人间此昭世，得偶须自贵。
无为名所劳，区区取愚谥。
维则庵追凉题月湖屏间诗后
史弥宁（宋代）

淋漓醉墨洒屏间，逃暑祇园闯一斑。小阮诗怀饱丘壑，可无只句饷江山。
杞菊
谢薖（宋代）

雨洗幽丛清客襟，厨人采掇独何心。根苗扶老或名杖，蓓蕾舒黄无数金。
濠州水馆
张祜（唐代）

高阁去烦燠，客心遂安舒。清流中浴鸟，白石下游鱼。

秋树色凋翠，夜桥声袅虚。南轩更何待，坐见玉蟾蜍。
方响
陆龟蒙（唐代）

击霜寒玉乱丁丁，花底秋风拂坐生。

王母闲看汉天子，满猗兰殿佩环声。
简延平李公足择善
五迈（宋代）

昔人重相思，千里且命驾。
我家去游洋，相望缠四舍。
偃息岂不思，吉服讵可借。
惟凭一雁翔，敢望双凫下。
日者闻琴堂，墨绶将解卸。
东阁领群英，胜游当首夏。
惠然访九仙，云物争迎迓。
拂石纳晚凉，秉烛娱清夜。
吉碑共摩挲，吉梦相矜诧。
物色故老言，赤鲤何年化。
题诗富锦囊，仙境为增价。
是地近吾庐，过从何未暇。
初传尚未疑，后信良多讶。
世态如浮云，炎凉更代谢。
高谊定不然，寄声来慰藉。
二月十六日到仙水未第前屡梦
王迈（宋代）

双毂相催羊胛熟，三年方遂鲤湖游。
群仙笑问来何晚，世故相牵不自由。
昨梦回思聊尔尔，他时稍足便休休。
寄声岩下鹅冠子，丹灶何妨为我留。
摸鱼儿
吴潜（宋代）

满园林、瘦红肥绿，休休春事无几。杜鹃唤起三更梦，窗外露澄风细。浑不寐。但目看、一帘夜月移花未。推衾自起。念岁月如流，容颜不驻，镜里留无计。

人间事。休说贱贫富贵。天公长把人戏。萧裴曹郭今何在，空有旧闻千纸。君谩试。数青史荣名，到底三无二。浮生似寄。争似得江湖，烟蓑雨笠，不被蜗蝇系。
上巳日赣川忆东湖
韦骧（宋代）

韶光强半已消除，峤北芳华眼不辜。黄鸟穿林金闪铄，紫荆铺地锦模糊。

持循畏简催胥吏，整顿归鞍戒仆夫。传语东风为加意，少留花卉在东湖。
忆北
王安石（宋代）

苍藤翠木江南山，激激流水两山间。山高水深鱼鸟乐，车马迹绝人长闲。

云埋樵声隔葱茜，月弄钓影临潺湲。黄尘满眼衣可濯，梦寐惆怅何时还。
游昊天玄都观（一作裴考功、厉察院同游昊天玄都观）
姚合（唐代）

性同相见易，紫府共闲行。阴径红桃落，秋坛白石生。

藓文连竹色，鹤语应松声。风定药香细，树声泉气清。

垂檐灵草影，绕壁古山名。围外坊无禁，归时踏月明。
咏怀古迹五首·其二
杜甫（唐代）

摇落深知宋玉悲，风流儒雅亦吾师。
怅望千秋一洒泪，萧条异代不同时。
江山故宅空文藻，云雨荒台岂梦思。
最是楚宫俱泯灭，舟人指点到今疑。
侍宴安乐公主庄应制
李適（唐代）

平阳金榜凤凰楼，沁水银河鹦鹉洲。彩仗遥临丹壑里，

仙舆暂幸绿亭幽。前池锦石莲花艳，后岭香炉桂蕊秋。

贵主称觞万年寿，还轻汉武济汾游。
观风马
姚勉（宋代）

檐间铁马何威狞，霜刀雪剑争鲜明。
秋风一吹阵脚动，跳梁舂击声鏦铮。
何时真提十万兵，金戈铁甲相磨鸣。
缚俘斩馘墟龙庭，归来马后笳鼓声。
送酂县董明府之任
于武陵（唐代）

南北行已久，怜君知苦辛。万家同草木，三载得阳春。

东道听游子，夷门歌主人。空持语相送，应怪不沾巾。
奉和籀书周大士十首 其九
释古义（明代）

共道西岩好，明朝最上登。寻山洵有约，拨草得无曾。

古径从云卧，新诗共客徵。閒吟聊自适，跌宕信乌藤。
种蔬二首 其一
黎廷瑞（宋代）

可怜黄觳𧥆，役役秋畦耕。既以谋我饭，又复谋我羹。

早暮一束刍，所报良亦轻。饱食辄自愧，悠悠念吾生。
进讲大宝箴效柏梁体
刘克正（明代）

明明天子初垂裳，讲求治理资贤良。前言炳炳森琳琅，其中法戒垂兴亡。

无然侈泰谦为光，惟怀俭德乃可常。勉咨古训遭明昌，微文奥义相与商。

亹亹听之思深长，自牖纳约忠敢忘。躬行不懈惟吾皇，从绳则直古所藏。

三代而下不足当，取法乎上虞与唐。念兹在兹敬日强，克绥天禄休无疆。
善卷坛下作（在柱山上）
刘禹锡（唐代）

先生见尧心，相与去九有。斯民既已治，我得安林薮。

道为自然贵，名是无穷寿。瑶坛在此山，识者常回首。
点绛唇（圣节）
陈亮（宋代）

电绕璇枢，此时昌运生真主。庆联簪组。喜气生绵宇。

宴启需云，湛露恩均布。锵韶沪。凤歌鸾舞。玉斗飞香醑。
负暄四首 其四
刘敞（宋代）

日出东南隅，晨光散曈昽。山形西北去，暖气浮冲融。

天地大逆旅，客身一飘蓬。胡雏啼朝霜，边马嘶朔风。

独怀负暄乐，未许斯人同。归当献天子，无乃笑愚忠。
题湖曲小景
袁桷（元代）

流水无言寂寂，落花有意毵毵。往事空馀华屋，倚阑愁绝江南。
冯员仲赴阙奏事士君子咸欲其留闻为魏公所辟势不可夺遂成鄙语兼简查元章
王十朋（宋代）

名德重夷夏，皇朝两魏公。平淮已得愈，论将更资冯。

报主男儿志，知恩国士风。尽收良马去，冀北遂群空。
贺墅
岑全（宋代）

荒村车马惊鸾鹤，散骑茅堂见杜兰。
冰玉自甘山水味，慢劳甲第赐长安。
赠朱逊之（并引）
苏轼（宋代）

元祐六年九月，与朱逊之会议于颍。
或言洛人善接花，岁出新枝，而菊品尤多。
逊之曰：“菊当以黄为正，余可鄙也。
”昔叔向闻鬷蔑一言，知其为人，予于逊之亦云。
黄花候秋节，远自夏小正。
坤裳有正色，鞠衣亦令名。
一従人伪胜，遂与天力争。
易性寓非族，改颜随所令。
新奇既易售，粹驳宜相倾。
疾恶逢伯厚，识真似渊明。
君言我所印，世论谁改评。
愿君为霜风，一扫紫与赪。
和黄三安仁山庄五首 其一
崔颢（唐代）

春到郭园静，冰开水木清。俄闻北山客，虚淡迟声荣。

不独闲为贵，兼将山自名。古人情亦尔，君识古人情。
胡笳十八拍。第十七拍
刘商（唐代）

行尽胡天千万里，唯见黄沙白云起。马饥跑雪衔草根，

人渴敲云饮流水。燕山仿佛辨烽戍，鼙鼓如闻汉家垒。

努力前程是帝乡，生前免向胡中死。
寄题胜因环翠亭二首 其一
释德洪（宋代）

遥知与客登临处，看得云山到落晖。四注小亭清入画，万竿寒玉碧成围。
南柯子·画扇香微远
元好问（金朝）

画扇香微远，宫螺意自浓。杏园憔悴五更风。不道六朝琼树卷春空。蝶近花疑笑，犀灵月易通。襄王云雨梦魂中。曾见芙蓉裙衩几多红。
天净沙·宁可少活十年
严忠济（元代）

宁可少活十年，休得一日无权，大丈夫时乖命蹇。有朝一日天随人愿，赛田文养客三千。
桐关大石
方一夔（宋代）

盖天苍苍非虚空，高悬万象惊愚蒙。仙人朝罢玉帝侧，戏抛黄土留遗踪。

何年堕此作砥柱，千古屹立洪涛中。巨鱼出没深不测，罅缝草长蒲花茸。

淙淙细浪夜舂击，水石鞺鞳铿金钟。我来载酒坐其上，扁舟南下编青篷。

饮酣恍恍欲飞去，如踞猛虎骑游龙。夜深酒醒山月落，一曲短笛横秋风。
即事寄紫元
白玉蟾（宋代）

老雨饯秋菊，孤烟醖暮岚。
雁惊十月北，梅早一枝南。
往事风吹帽，良宵月挂簪。
时哉亦难得，我已到无参。
留题东岩院
强至（宋代）

仁祠倚岩腹，无处入嚣氛。
古像栖深殿，高僧傲白云。
山花暖自发，溪溜远犹闻。
我正为名缚，翻羞猿鸟群。
霍元方见寄五言十二韵二首题鲍锡中疏懒钓鱼图遂成五言二十韵二首以答鲍霍二君子 其二
宋讷（明代）

幽人疏且懒，画里见真容。仙骨秋山瘦，庞眉暖翠浓。

林峦追马远，神观逼刘琮。朝市行行倦，功名事事慵。

石矶苔藓护，野服芰荷缝。钓月一竿竹，巢云两树松。

解蓑堆杜若，投饵傍芙蓉。柳映青浮影，萍开翠露踪。

缗轻江色净，鱼跃浪痕重。渭上熊罴梦，人间锦绣胸。

畅怀滩七里，无意禄千钟。迹似天随子，名高阮嗣宗。

困依临岸树，归看隔江峰。鲙细丝银鲫，羹香煮箨龙。

话寻樵侣对，行与钓徒逢。晴荷冲烟笠，寒携踏雪筇。

篷窗红日上，石径白云封。朝士题诗赠，家童酿酒供。

山僧持钵过，溪友抱琴从。我欲江湖去，乘舟访鲍溶。
峡江城下早发漫兴
张天赋（明代）

孤舟冻雨乱敲篷，惊醒凄然梦未终。报晓鸡声茅店月，冲寒梅未雪花风。

才华鸣世滕王阁，天地储精五老峰。仰止岂能甘目画，尼丘翘首望山东。
戏颜成端友
邓肃（宋代）

一天梅雨乱缤纷，二陆超然乐事并。
师命炙牛携越妥，相如涤器对文君。
闭门嗟我如孙敬，载酒谁人过子云。
窥窦有心公肯否，要将文字杂红裙。
以茶寄杨溥之二首
赵蕃（宋代）

忆过君家置酒杯，病予方止只空陪。
而今梦想论文地，柳合沙堤鸥去来。
寓蓬莱馆
陆游（宋代）

朱门高柳画桥南，掠面风埃喜解骖。
霁日偶逢春盎盎，野人不惯屋潭潭。
堂中剩喜簪裾集，楼上时闻鼓角酣。
明发扁舟觅归路，趁时吾欲事农蚕。
戏北台孙讲师仲远
李俊民（金朝）

何处闲田不可耕，山头烽火水边营。道人高卧云千顷，留取南台与鹤鸣。
承议郎王东起挽辞二首
晁说之（宋代）

洛下书生誉，秦川公子豪。
飘零诸老恨，肮脏此生劳。
病卧分丹剂，魂游问室皋。
当时蛮纸在，絮酒共萧骚。
钱塘十咏 其七 九里云松
凌云翰（元代）

九里闲云万个松，经行记得旧时踪。黄金曾饰宋儒士，苍狗岂知秦代封。

风露横陈鸣鹳鹤，波涛澎湃起蛟龙。我来朗诵庐山句，清气飘飘欲荡胸。
鹅湖寺
喻良能（宋代）

水鸟飞来一问津，璧宫珠塔便红尘。
开基古佛留遗像，直日奇峰列众宾。
芋火拥残知永夜，霜钟递起向初晨。
川徒渺渺驱尘驾，回首林前愧野人。
前日从赵漕饮因得遍观所藏书帖之富既戏成三
张栻（宋代）

旧藏自是承平物，新轴收从古道旁。
人间好事戒多得，防有雷霆下取将。
喜雨
张孝祥（宋代）

已晴复雨雨还晴，惯阅人间梦不惊。小立栏干搔短发，乱云飞度夕阳城。
天马歌
何麟瑞（宋代）

崑崙高哉二千五百馀里，日月相隐避。
黄河发源下有渥洼水，相宛群马饮其澨。
天马下与群马戏，产驹一日可千里。
滴汗化作燕支水，国人缚藁为人置水际。
久与马习不经意，一朝却被人馽击。
张骞使还报天子，天子不惜金珠与重幣，
期以此马可立致。相宛使人欺汉使，
致烦浞野楼兰七百骑，攻虏其王马始至。
此马初入天廄时，一十二闲无敢嘶。
万乘临观动一笑，盛气从此无四夷。
君王神武不世出，天产神物相追随。
高皇手提三尺剑，蹙秦诛项一指麾。
天下马上得，不闻取马外国为。
龙如可豢龙亦物，马果龙种岂受羁。
徒令物故过半不补失，轮台一诏悔已迟。
此诗欲学旅獒可，光武一牛亦足嘘汉火。
东潭宁子将赴潜山以棋几留赠 其一
边贡（明代）

荒凉棋社隔秋春，世事年来著著新。眼底相逢论成败，谁知当局苦心人。
次栾子仁韵送别四首 其二
王守仁（明代）

操持存养本非禅，矫枉宁知已过偏。此去好从根脚起，竿头百尺未须前。
青玉案（德远归越因作此饯行）
赵长卿（宋代）

东门杨柳空盈路。繁得征鞍能驻不。暗绿枝头新过雨。柔丝千尺，乳莺百啭，似怨行人去。

行人去后知何处。去向天边＿鹓鹭。瑶管琼台多雅趣。花砖稳上，玉阶阔步，肯念人尘土。
题明皇上马图
韩驹（宋代）

翠华欲幸长生殿，立马楼前待贵妃。尚觅君王一回顾，金鞍欲上故迟迟。
上平江陈侍郎十绝 其八
张元干（宋代）

常佩了堂一则语，睢阳举似刘潞州。大期不复见丙午，二老信然成古丘。
颂古四十四首
释师范（宋代）

君王一语出如纶，尊者眉毛八字分。
四海风清烟清静，碧天无际水无垠。
送从兄赴临川幕
徐铉（宋代）

梁王籍宠就东藩，还召邹枚坐兔园。今日好论天下事，

昔年同受主人恩。石头城下春潮满，金柅亭边绿树繁。

唯有音书慰离别，一杯相送别无言。
癸巳岁除夜诵孟浩然归终南旧隐诗有感戏效沈休文八咏体作 其六 青阳逼岁除
程俱（宋代）

憔悴身仍健，峥嵘岁又穷。天寒春未应，腊尽雪初融。

万化岂有极，一生常转蓬。谁知元不动，日月自西东。
章氏园小集荷池上
葛立方（宋代）

一金营雅集，荷湿露香浓。
鸟起惊歌扇，云移落酒锺。
碧筩弯象鼻，翠釜出驼峰。
百岁风狂似，无因系六龙。
送梁仁伯赴江陵丞三首
赵蕃（宋代）

直道多不容，枉道夫岂可。
直道诚忤人，枉道还丧我。
如君直有余，为计亦多左。
而我枉未能，若为逃轗轲。
矮斋杂咏二十首·水禽
华岳（宋代）

一曲渔歌古渡头，几多鸥鹭起汀洲。
西风吹散瑶池雪，点破长天万里秋。
兴桓道中奉寄家叔父平凉
秦瀛（清代）

紫塞秋深木叶红，一年离思逐崆峒。乱山匹马燕云北，古郡斜阳陇水东。

雁影遥连沙碛暮，笳声寒起戍楼空。焚香帘阁多清暇，应有音书寄北风。
以野狸饷石末公因侑以诗
刘基（明代）

野狸性狡猾，夜动昼则潜。
絷之笼槛中，耳弭口不呥。
当其得意笼，足爪长且銛。
跳踉逞俊捷，攫噬靡有餍。
贫家养一鸡，冀用易米盐。
尔黠弗自食，寻声窃窥觇。
破栅舔肉血，淋漓汗毛髯。
老幼起顿足，心如刺刀镰。
东邻借筌蹄，西邻呼猲猃。
系饵翳丛灌，设伏抽阴钤。
彼机倏已发，此欲方未丱。
丝绳急缠绕，四体如黐粘。
野人大喜慰，不敢私烹罝。
持来请科断，数罪施剜帟。
使君镇方面，残贼职所歼。
械送致麾下，束缚仍加钳。
腥膏忝污钺，膻胔或可醃。
芼芳和糟酱，颁赐警不廉。
黄雀利螳螂，碎首泥涂沾。
乌鸦殉腐肉，喷墨身受淹。
此物亦足戒，申章匪虚讠冉。
池鹤八绝句。鹤答鹅
白居易（唐代）

右军殁后欲何依，只合随鸡逐鸭飞。

未必牺牲及吾辈，大都我瘦胜君肥。
偈颂五十一首
释大观（宋代）

空手把鉏头，男命怕罗睺。
步行骑水牛，石虎生肉彪。
人从桥上过，桥流水不流。
羲和鞭白日，少吴行清秋。
送李司录西赴
邓肃（宋代）

晴云耸奇峰，烈日破昏雾。
谪仙有行色，朋僚伤远送。
嗟哉君子人，簿书久倥偬。
文星应长庚，劲气模螮蝀。
幡然玉京去，伫听朝阳凤。
岩野岂能留，端肖高宗梦。
送僧归破山寺
吴融（唐代）

万里指吴山，高秋杖锡还。别来双阙老，归去片云闲。

师在有无外，我婴尘土间。居然本相别，不要惨离颜。
高二承宣与苏二左司唱和春雨诗远蒙见寄依韵和之 其二
晁说之（宋代）

公子与王孙，何须更问耕。春心为花雨，梅杏尚难平。
点绛唇
程垓（宋代）

梅雨收黄，暑风依旧闲庭院。露荷轻颤。只有香浮面。

挂起西窗，月淡无人见。幽情远。随钗低扇。好个凉方便。
家有含笑花开因成三首
李吕（宋代）

山花弄春妍，紫雾巧映带。
凝羞香乍吐，颦蹙有余态。
芍药畏阳艳，愁红争敛黛。
幽姿小嫣然，已复倾下蔡。
读戾太子传
许浑（唐代）

佞臣巫蛊已相疑，身没湖边筑望思。

今日更归何处是，年年芳草上台基。
端溪大水歌 其三
卢原（明代）

平沙倒树涌溪云，目极东南路不分。昨日桑田今已矣，荷锄空负一春耘。